Suja, Miroslav, poslanec NR SR (2021-05-05):
Ďakujem za slovo, pán podpredseda. Vážení kolegovia, kolegyne, vážení občania Slovenskej republiky, ktorí nás sledujete, a ako zisťujem v poslednom čase, je vás strašne a strašne veľa a čím ďalej viacej. Vidíme dneska návrh, ktorý si myslím, že tu vôbec nemal byť. Ja si myslím, že malo tu byť na mieste nejaké symbolické odsúdenie po tridsiatich, štyridsiatich, päťdesiatich rokoch, a nie nejaký hon na čarodejnice. A vidíme, že nastala tu alebo je tu návrh kolektívnej viny a vraciame sa opäť k politickým procesom z 50. rokov. O to je to horšie, že tento návrh nám predkladajú, vo všetkej úcte, pani poslankyňa, ľudia, ktorí toto nezažili. Keby tu vystúpil niekto ako, ja neviem, pán Osuský a takí, čo boli v tej dobe, ktorý napríklad tvrdil, že on vyštudoval za to, čo jeho rodičia vtedy platili dane. Čo si myslím, že keď boli tak dane nízke, že za to vyštudovať nemohol, ale dobre. Keby vystúpili oni, tak nepoviem ani pol slova, hej? Viete, kolegovia, kolegyne, pán poslanec Kuriak, nehnevajte sa, ja si vás vážim ako človeka, ale vyčítať predrečníkom, že útočia, alebo na dôchodcov, keď vy ste zrušili všetky sociálne výhody, vaša vláda, vy poslanci. Pán poslanec Kuriak, skúsme si to rozdeliť. Keď vy, vážení kolegovia, tu hovoríte, čo bolo v minulosti, aké je to zlé, fakt to bolo zlé, konali sa zlé veci, ale kopu tých vdov za to nemôže. Kopu tých ľudí, ktorí teraz sú tam, boli fakt profesionáli. Za to nemôžu. Ako keby sme o 20 rokov sa vrátili, že tu 17. novembra bol protest. Predtým bol protest pred Úradom vlády a tam boli tí ťažkoodenci, jazdecká polícia, policajti, ktorí im velili. Dajme im kolektívnu vinu aj ich rodinám, ich deťom. Dajme ich na čierny zoznam, zrušme im dôchodky za tie roky, ktoré boli. Veď to je to isté. Tí ľudia nechceli tam byť na tých námestiach 17. novembra. Tí kukláči nám hovorili, že sú tam nasilu, ale musia. Tak teraz im čo? Naspäť dáka druhá garnitúra vezme tie dôchodky, že tam boli, za celé štyri roky, že počúvali blázna z Trnavy? Tak to je to isté, len o 20 rokov sa na to ľudia budú pozerať. Všetkým vám deväťdesiatim piatim, ktorí ste tú koaliční poslanci, plus všetkým členom vlády, keď o 20 – 30 rokov niekto príde a povie, veď oni mohli za tých 11-tisíc mŕtvych. Nieže my tu teraz vykrikujeme politicky. O 20 – 30 rokov povie, že vy môžte za tých 11-tisíc mŕtvych, lebo prídu na to, že fakt celoplošné testovanie bolo zlé a podobne. Tak im vezmime tie štyri roky dôchodky, vezmime ich ženám dôchodky, mužom, ak náhodou niekto z nás medzitým zomrie. Myslíte, že to je správne? Možno v tomto prípade by to správne bolo. Viete, ideme prerušiť diplomatické vzťahy s Ruskom? Lebo Babiš bol tiež na tom zozname. Tiež bol jeden z tých eštebákov, komunistov a donášačov. Tak potom kde bola tá solidarita, vyhostenie ruských diplomatov? Mali sme sa na nich vykašlať. Kým Babiš je v Čechách, prerušme diplomatické vzťahy s Českom! Tento meter môžme použiť aj na to, lebo to je tak pokrivený meter, že to nie je možné. Viete, vážení kolegovia, a na záver taká pikoška. Pán poslanec Kuriak, vy ste odsúdil, prepáčte, ale počúval som v rádiu zrovna vás, nič osobné, že tí ľudia si zaslúžia, čo boli v tých tajných službách, aby za to trpeli, že to je spravodlivosť. Ale kde je to vaše farizejstvo, tá vaša dvojtvárnosť a neviem, ako by som to ešte pomenoval, keď tu Budaja nosíte na rukách. Budaja! To, čo sa vtedy naučil, tak teraz tyranizuje celé Slovensko, nielen tých pár ľudí, čo mal okolo seba. Čo podporuje ekoteroristov a lynčuje všetkých ľudí na vidieku. Poľnohospodárov, lesníkov, slušných ekológov. Takéhoto človeka tu medzi sebou trpíte! Za toho ste zahlasovali, aby bol vo vláde, čo jednoznačne preukázal, že bol či už kotolník, alebo školník, či domovník, ako ho volali. To vám nevadí, kolegovia? To vy normálne sa môžte pozrieť do zrkadla, že aha, tá vdova po tom eštebákovi, kurnik, tá mi vadí. Ale ten Budaj, ten perfektný chlap, ten mi nevadí. Klobúk dole pred vami! Vy máte vôbec chrbtovú kosť alebo len nejakú gumovú náhradu? Sa môžte hanbiť!